Ontvoerders verkool paar in hul motor | Netwerk24
Deur Marietie Louw-Carstens 13 Maart 2018 15:37
In die soveelste soortgelyke voorval is 'n man en 'n vrou Maandag in Limpopo in 'n voertuig aan die brand gesteek.
'n Onbekende aantal mans het die paar Maandag in hul Toyota Tazz in die Makonde-nedersetting buite Thohoyandou voorgekeer.
Lt.kol. Moatshe Ngoepe, polisiewoordvoerder in Limpopo, sê die man en vrou is ontvoer en agter in hul motor se bagasiebak geprop, waarna die aanvallers met hulle na 'n afgeleë gebied in die Matiyani-nedersetting gery het. Dit is op die Punda Maria-pad na die Krugerwildtuin.
"Die man en vrou is doodgeskiet, waarna die motor met hul lyke in aan die brand gesteek is," sê Ngoepe.
Volgens hom het die polisie slegs enkele meters van die uitgebrande wrak ook afgekom op die lyk van 'n tweede man. Hy is verskeie kere geskiet.
Dit is nie bekend of die twee voorvalle met mekaar verband hou nie. Die identiteit van die oorledenes sal deur middel van lykskouings vasgestel word.
Lt.genl. Nneke Ledwaba, polisiehoof in Limpopo, het "die barbaarse misdade" as skokkend beskryf.
"Ons sal nie rus voordat die moordenaars opgespoor is nie," het hy gesê.
In soortgelyke voorvalle vroeër vanjaar in Lebowakgomo, sowat 40 km vanaf Polokwane, asook buite Burgersfort is motors met verkoolde lyke daarin gekry.